Hyggst skoða verðtryggingu neytendalána nánar
Skoða á hvort verðtrygging neytendalána fer gegn hagsmunum og réttindum neytenda, að sögn Gísla Tryggvasonar, talsmanns neytenda. Hann segir að efnt verði til samráðs hagsmunaaðila í málinu og að bráðabirgðaniðurstöður fáist vonandi á fyrri hluta næsta árs. Gísli flutti erindi á félagsvísindatorgi Háskólans á Akureyri sl. miðvikudag en þar kynnti hann niðurstöður stefnumótunar- og forathugunar eftir tveggja mánaða samráðsferli við neytendur, almannasamtök, stjórnsýsluaðila og fleiri sem starfa að neytendamálum. Í erindinu upplýsti Gísli hvaða neytendamál hann teldi brýnast að taka til meðferðar, en embætti talsmanns neytenda tók til starfa í júlí.
Gísli segir að komi í ljós að verðtryggðu lánin fari gegn hagsmunum eða réttindum neytenda muni hann gera tillögur til úrbóta. Hann ætli að kanna þessi lán vegna ábendinga sem um þau hafi borist og einnig vegna þess að um sé að ræða sérstakt fyrirbæri hér á landi sem þekkist óvíða annar staðar í sama mæli. Þá segir Gísli að aðrar eftirlitsstofnanir hafi ekki skoðað þessi mál, en um sé að ræða mikið hagsmunamál fyrir neytendur.
Kannað hvort önnur lán séu í boði 
Gísli segir að bankar, sparisjóðir og lánastofnanir hafi mörg bæði verðtryggingu, sem sé sjálfkrafa tenging við verðbólguna og breytilega vexti. "Ég ætla einnig að kanna hvort önnur lán séu í boði en verðtryggð og meta hvort eðlilegt sé að hinn almenni neytandi beri alfarið áhættuna af almennum verðbreytingum," segir Gísli. Hann segir að gengisflökt og fleiri þættir geti haft áhrif. Þá þurfi að kanna hvernig lánveitendur fjármagni sig, hvort þeirra skuldbindingar séu verðtryggðar með sama hætti eða hvort það sé breytilegt. Hann segir að það sjónarmið hafi komið fram að bankar og fjármagnseigendur hafi ekki hagsmuni af því að halda verðbólgu niðri nema þeirra skuldbindingar séu einnig verðtryggðar.
Seðilgjöld skoðuð 
Meðal annarra mála sem embætti talsmanns neytenda mun taka til skoðunar á næstunni eru gjöld í tengslum við greiðslu reikninga og bankaviðskipti, svosem seðilgjöld og vanskilagjöld. Þessi gjöld hafi verið nokkuð í umræðunni og vegna þess kostnaðar sem lagður er á neytendur komi til álita að meta réttmæti þessa fyrirkomulags.Þá muni embættið skoða markaðssókn gagnvart börnum og unglingum. Þar er um að ræða samstarfsverkefni með umboðsmanni barna og hugsanlega fleiri aðilum. Gísli leggur áherslu á að málsmeðferð sé ekki hafin í neinu málanna og að víðtækt samráð verði haft við hagsmunaðila um mat á efni málsins.
Skoða á hvort verðtrygging neytendalána fer gegn hagsmunum og réttindum neytenda, að sögn Gísla Tryggvasonar, talsmanns neytenda.
Gísli segir að komi í ljós að verðtryggðu lánin fari gegn hagsmunum eða réttindum neytenda muni hann gera tillögur til úrbóta.
Þá segir Gísli að aðrar eftirlitsstofnanir hafi ekki skoðað þessi mál, um sé að ræða mikið hagsmunamál fyrir neytendur.
Gísli segir að bankar, sparisjóðir og lánastofnanir hafi mörg bæði verðtryggingu, sem sé sjálfkrafa tenging við verðbólguna og breytilega vexti.
"Ég ætla einnig að kanna hvort önnur lán séu í boði en verðtryggð".
Meðal annarra mála sem embætti talsmanns neytenda mun taka til skoðunar á næstunni eru gjöld í tengslum við greiðslu reikninga og bankaviðskipti, svosem seðilgjöld og vanskilagjöld.